ຢູເຄຣນ ເລີ້ມເຈລະຈາ ສ້າງຄວາມ ເປັນເອກກະພາບ ແຫ່ງຊາດ (ສະໄລດ໌/ວີດີໂອ)
ຢູເຄຣນເລີ້ມ​ເຈ​ລະ​ຈາ ເພື່ອສ້າງ ຄວາມເປັນເອກກະພາບແຫ່ງຊາດ ອັນເປັນພາກ​ສ່ວນນຶ່ງຂອງ​​ແຜນການ ​ທີ່ວາງ​ອອກ​ ໂດຍອົງການວ່າດ້ວຍ​ ຄວາມ​ໝັ້ນຄົງ ​ແລະ​ການຮ່ວມ​ມືໃນ​ຢູ​ໂຣບ
ຢູເຄຣນກຳລັງເປັນເຈົ້າພາບຈັດການເຈລະຈາ ເພື່ອສ້າງ ຄວາມເປັນ “ເອກກະພາບ ແຫ່ງຊາດ” ໃນວັນພຸດມື້ນີ້ ນຶ່ງ ມື້ ຫລັງຈາກພວກແບ່ງແຍກດິນແດນ ນິຍົມ ຣັດເຊຍ ໄດ້ ສັງຫານທະຫານຢູເຄຣນເຈັດຄົນໃນການດັກສະກັດໂຈມ ຕີຂະບວນ ລົດຫຸ້ມເກາະ ໃກ້ກັບເມືອງ Kramatorsk ໃນ ພາກຕາເວັນອອກຂອງຢູເຄຣນ ການເຈລະຈາດັ່ງກ່າວ ແມ່ນພາກສ່ວນນຶ່ງຂອງແຜນການ ທີ່ວາງອອກໂດຍອົງການວ່າດ້ວຍຄວາມໝັ້ນຄົງແລະການ ຮ່ວມມືໃນຢູໂຣບ ນາຍົກລັດຖະມົນຕີ ຢູເຄຣນທ່ານ Ar- seniy Yatsenyuk ບັນດາສະມາຊິກສະພາແຫ່ງຊາດ ແລະບັນດາເຈົ້າໜ້າທີ່ຂົງເຂດ ຕ່າງໆພາກັນເຂົ້າຮ່ວມ ແຕ່ວ່າ ພວກກະບົດແບ່ງແຍກ ດິນແດນ ບໍ່ໄດ້ມີສ່ວນປະກອບ ໃນການເຈລະຈານີ້ ການໂຈມຕີໃກ້ເມືອງ Kramatorsk ໃນວັນອັງຄານວານນີ້ ມີຂື້ນໃນຂະນະທີ່ ລັດຖະ ມົນຕີຕ່າງປະເທດເຢຍຣະມັນ ເດີນທາງໄປຢ້ຽມຢາມຢູເຄຣນ ເພື່ອຊຸກຍູ້ໃຫ້ມີການເຈ ລະຈາ ຫາທາງແກ້ໄຂວິກິດການຂອງປະເທດ ທ່ານ Frank-Walter Steinmeier ກ່າວທີ່ ນະຄອນ Kyiv ວ່າ ທ່ານຫວັງ ວ່າ “ກອງ ປະຊຸມໂຕະມົນ” ພາຍໃຕ້ຄວາມອຸບປະຖຳຂອງລັດຖະບານ ໃນອາທິດນີ້ ກັບບັນດາ ນັກການເມືອງຢູເຄຣນ ແລະກຸ່ມສັງຄົມພົນລະເຮືອນຈາກທົ່ວປະເທດ ອາດຈະຊ່ວຍ ຊັກຊວນໃຫ້ພວກແບ່ງແຍກດິນແດນນິຍົມຣັດເຊຍ ວາງ ອາວຸດ ກ່ອນການເລືອກຕັ້ງ ປະທານາທິບໍດີແລະເຈົ້າເມືອງທີ່ຈະມີຂື້ນໃນວັນທີ 25 ເດືອນພຶດສະພາຈະມາເຖິງນີ້ ໃນຂະນະດຽວກັນ ກະຊວງການຕ່າງປະເທດສະຫະລັດໄດ້ເຜີຍແຜ່ຮູບພາບຈາກດາວ ທຽມທີ່ສະແດງໃຫ້ເຫັນວ່າຍັງມີກຳລັງທະຫານຣັດເຊຍຢູ່ໃກ້ກັບຊາຍແດນຢູເຄຣນເຖິງ ແມ່ນວ່າ ໄດ້ມີການຄ້ຳປະກັນຈາກມົສກູ ໃນອາທິດແລ້ວນີ້ວ່າ ຕົນໄດ້ຖອນ ກຳລັງທະ ຫານຢ່າງຫລວງຫລາຍອອກໄປແລ້ວກໍຕາມ ຮູບພາບ ຈາກດາວທຽມການຄ້າ ທີ່ຖ່າຍໃນວັນທີ 9 ເດືອນພຶດສະພານີ້ ຍັງໄດ້ປະກົດ ໃຫ້ເຫັນຢູ່ໃນບັນຊີ twitter ຂອງອົງການ NATO ຮູບພາບເຫຼົ່ານີ້ສະແດງໃຫ້ເຫັນບັນ ດາເຮືອບິນເຮລິຄອບເຕີຈອດຢູ່ໃກ້ເມືອງຊາຍແດນ Belgorad ຂອງຣັດເຊຍ ຮູບ ພາບທີສອງ ທີ່ຖ່າຍໃນວັນອາທິດແລ້ວນີ້ໃນບໍລິເວນຊາຍແດນກົງກັນຂ້າມກັບເມືອງ Mariupol ທີ່ມີການສູ້ລົບກັນ ຂອງຢູເຄຣນ ໄດ້ສະແດງໃຫ້ເຫັນ ໃນອັນທີ່ບັນດາເຈົ້າ ໜ້າທີ່ສະຫະລັດບັນລະຍາຍວ່າ ເປັນລົດຫຸ້ມເກາະຂອງຣັດເຊຍ